
1. CONFERINŢA DE PACE DE LA RAMBOUILLET

Deşi data limită a realizării unui acord cuprinzător, privind atât partea politică cât şi cea militară a fost depăşită, ameninţarea militară a NATO n-a fost pusă în aplicare

Negocierile privind provincia Kosovo vor reîncepe la I5 martie în Franţa şi se vor focaliza pe implementarea proiectului de acord de pace. S-a realizat un cadru politic care reprezintă baza de lucru pentru implementarea paragrafelor acordului. Cook şi Vedrine au spus în cadrul unei conferinţe de presă că în martie părţile se vor concentra asupra personalului internaţional civil şi militar necesar pentru asigurarea reglementărilor constituţionale.

Proiectul de acord de pace oferă o autonomie substanţială provinciei, în condiţiile protejării integrităţii Iugoslaviei şi respectării drepturilor minorităţii sârbe din Kosovo.

Conform propunerii Grupului de contact, etnicii albanezi vor avea parlament şi justiţie proprii, iar poliţia va fi multietnică. Mediatorii cer în continuare ca acordul să fie garantat de o forţă multinaţională sub conducerea NATO. Delegaţia iugoslavă se opune în continuare ferm prezenţei trupelor NATO în Kosovo. În anumite condiţii, sărbii au dat de înţeles că vor accepta o prezenţă militară multinaţională care să nu pună în discuţie suveranitatea statului şi din care să facă parte şi Rusia.

* * * * *

Negocierile privind provincia Kosovo, desfăşurate în Franţa, în apropiere de Paris, au avut a doua scadenţă pe 23 februarie 1999, ora 15.00 

Reuniunea Grupului de Contact a constatat că “s-a realizat un progres suficient pentru a se decide o prelungire a negocierilor”.

“Obiectivul acestor negocieri este de a se ajunge la un acord interimar de autonomie substanţială pentru Kosovo, care să respecte suveranitatea naţională şi integritatea teritorială a Republicii Federale Iugoslavia”, a afirmat Hubert Vedrine, ministrul francez de externe, copreşedintele Conferinţei de la Rambouillet. 

S-a anunţat existenţa unor “progrese foarte substanţiale” în legătură cu “acordul-cadru şi capitolul politic al acordului interimar de pace şi autonomiei substanţiale a regiunii Kosovo”. În acest sens, s-a luat decizia să se mai facă “un ultim efort în vederea încheierii acordului-cadru şi a tuturor detaliilor necesare pentru a se ajunge la elaborarea unui Acord internaţional asupra unei prezenţe militare şi civile în Kosovo” pentru a se putea garanta aplicarea acordului interimar.

Problemele existente se referă, aşa cum a subliniat Vedrine, nu la zona politică, ci la extrem de spinoasa chestiune militară, căci, pe de o parte, sârbii sunt foarte fermi în a refuza orice tip de prezenţă militară străină pe teritoriul ţării şi, de cealaltă parte, UCK nu vrea să predea armele, garanţiile absolut necesare pentru finalizarea oricărui tip de înţelegere politică.

Iniţial, Vedrine s-a referit doar la partea sârbă, “care refuză să facă concesii şi să ia deciziile care ni se par a fi indispensabile”, dar a adăugat apoi că ”aşteptăm de la partea albaneză să respecte principiul integrităţii teritoriale a Iugoslaviei şi să nu mai solicite referendum şi dezarmarea. E vorba de cerinţe care comportă sacrificii şi hotărâri dificil de luat”.

Robin Cook ministrul britanic de externe, a adăugat că, în termenii acordului, comunitatea internaţională ar garanta aplicarea sa pe o perioadă de trei ani, urmând ca “discuţia asupra a ceea ce se va petrece după această dată să fie subiectul unei conferinţe internaţionale, care va avea loc peste trei ani”. Dar, pe un ton foarte dur şi clar, a adăugat că nimeni nu poate fi sigur dacă acest acord va fi realizat până marţi, dat fiind că dezacordurile asupra problemei militare şi poziţia intransigentă a Iugoslaviei nu uşurează deloc situaţia.

Secretarul de stat american, Madeleine Albright a declarat sâmbătă, că guvernul de la Belgrad este “principalul responsabil” de dificultăţile întâmpinate în negocierile de pace asupra Kosovo, care se derulează la Rambouillet, în apropiere de Paris. Sârbii “refuză total abordarea pachetului de probleme asupra securităţii acordului de pace şi “pentru noi, acest lucru este total inacceptabil”, a subliniat ea, în cursul unei conferinţe de presă comune, ţinută după o zi de negocieri neîntrerupte.

Ministrul italian de externe Lamberto Dini a opinat că”ar fi greşit să dăm vina doar pe sârbi când ambele părţi au partea lor de vină”. 

Ameninţarea NATO de a lansa lovituri aeriene contra obiectivelor din Serbia “este inadmisibilă” a declarat sâmbătă, la Rambouillet primul viceprim-ministru rus al afacerilor externe Aleksandr Avdeev. Aleksandr Avdeev a ţinut o conferinţă de presă după reuniunea ministerială a Grupului de Contact la Rambouillet, la care el a reprezentat Rusia în absenţa şefului diplomaţiei Igor Ivanov, aflat în vizită în Japonia.

Ministrul rus al afacerilor externe, Igor Ivanov, declarase vineri 19 februarie1999 la Moscova, că Rusia nu se opune în principiu utilizării forţei în vederea reglementării conflictelor, dar că o astfel de decizie poate aparţine numai Consiliului de Securitate ONU. “Problema este cine şi în ce circumstanţe poate aprecia dacă este necesară trimiterea trupelor” a declarat acesta.

Ministrul rus de externe Igor Ivanov, a estimat şi duminică 21 februarie1999 la Tokio că revine Belgradului sarcina “să definească amploarea prezenţei pe teritoriul său a forţelor internaţionale civile sau militare”, însărcinate cu realizarea acordului de pace privitor la Kosovo. “Iugoslavia este un stat suveran şi ea trebuie să stabilească amploarea forţelor internaţionale pe teritoriul său”, a declarat şeful diplomaţiei ruse a ziariştilor care îl însoţesc în vizita sa oficială la Tokio.

Un comunicat al Cancelariei prezidenţiale ruse, difuzat vineri la Moscova, subliniază că preşedintele Boris Elţin s-a pronunţat întotdeauna împotriva utilizării forţei în reglementarea conflictelor. Cancelaria prezidenţială a făcut această precizare în legătură cu unele comentarii apărute în urma declaraţiei de joi a şefului statului rus, prin care se reafirma poziţia Rusiei faţă de situaţia din Kosovo. “Nu vom permite nimănui să se atingă de Kosovo şi opinia mea i-am făcut-o cunoscută preşedintelui Clinton, atât la telefon, cât şi în scris” avertiza joi 18 februatie, Boris Elţin înaintea întâlnirii la nivel înalt Rusia-UE.

Casa Albă a precizat tot joi 18 februarie că preşedintele Clinton nu a vorbit recent cu preşedintele rus Elţin, dar că opoziţia Moscovei ca NATO să folosească forţa în Kosovo este bine cunoscută. “Poziţia Rusiei datează de mult” a spus purtătorul de cuvânt P.J.Crowley. “Ceea ce creează confuzie pentru noi este că în ultimele zile nu a existat o convorbire telefonică sau o comunicare în scris între cei doi preşedinţi” a mai adăugat el.

Preşedintele Serbiei, Milan Milutinovici a declarat sâmbătă seara, în cadrul unei conferinţe de presă desfăşurate la Paris, că în cazul încheierii unui acord politic privind criza din Kosovo, care să satisfacă toate comunităţile etnice din provincie, “nu va mai fi necesară amplasarea unei forţe militare multinationale care să urmărească aplicarea respectivului acord”. “Problema este foarte complexă şi dificilă şi este foarte greu să se ajungă la o înţelegere într-o perioadă de timp atât de scurtă” a apreciat preşedintele sârb, adăugând că nici recenta amânare a termenului limită a negocierilor nu este suficientă, fiind necesar mult mai mult decât cel preconizat de membrii Grupului de contact. 

Totodată preşedintele Milutinovici a afirmat că delegaţia sa a reuşit să salveze, într-un fel acordul politic deoarece a furnizat “o serie de idei care au contribuit la înregistrarea unor progrese substanţiale. Cred că a fost momentul ieşirii din criză”.

“Mai mulţi mediatori internaţionali, mai ales cei din delegaţia americană, au reuşit să pună problema în aşa fel încât scopul cel mai important a devenit desfăşurarea de trupe în Kosovo, pentru respectarea acordului şi nu ajungerea la un acord mai întâi”, a spus preşedintele sârb. 

Motivul pentru o astfel de atitudine a fost, în opinia sa, intenţia de a ascunde poziţia delegaţiei albaneze care nu acceptă de facto un acord politic. “Tocmai de aceea insistăm ca acordul politic să fie acceptat de toate părţile implicate” a subliniat dl. Milutinovici care a mai precizat: “Fără un acord politic nu avem ce aplica”.

Armata de Eliberare din Kosovo (UCK), vede “schimbări negative” în versiunea finală a proiectului de acord politic asupra Kosovo prezentat de comunitatea internaţională, a declarat la Rambouillet, un responsabil al UCK, Pleurat Sejdiu. Potrivit lui Pleurat Sejdiu, membru al conducerii politice a UCK, însărcinat cu relaţiile internaţionale şi având baza la Londra, noua versiune prezentată de Grupul de contact asupra fostei Iugoslavii nu ţine seama de amendamentele prezentate în cursul lucrărilor de către albanezii din Kosovo, însă include în mod esenţial amendamentele sârbilor.

 

Pentru a înţelege mai bine poziţiile negociatorilor prezentăm în rezumat 

Principiile generale ale acordului de pace în Kosovo

Instituţii

· Competenţele Federaţiei Iugoslave vor rămâne în următoarele decenii: integritatea teritorială, menţinerea unei pieţe comune, politica monetară, apărare, politică externă, vamă, impozite federale, în care Kosovo păstrează dreptul de observator.

· Parlamentul din Kosovo va cuprinde 100 de membri, reprezentând diferite comunităţi.

· Preşedintele provinciei va fi ales de parlament pentru un mandat de 3 ani, putând fi reales o dată. El va fi singurul reprezentant al Kosovo şi va propune candidatul pentru postul de prim-ministru.

· Puterea executivă va fi însărcinată cu propunerea, aplicarea şi punerea în practică a legilor din Kosovo. Aceasta va fi constituită din cel putin un reprezentant din fiecare comunitate.

· Puterea judecătorească va funcţiona cu o Curte Constituţională, o Curte Supremă şi jurisdicţii locale autonome, ţinând cont de diferite comnităţi.

· Comune: Kosovo va fi organizat pe comune, fiecare reprezentând mai mult de 5% din populaţia locală reprezentată în consiliul comunal.

· Mediatorul, propus de preşedinte şi ales de Parlament, va trebui să asigure respectarea drepturilor comunităţilor, protejarea drepturilor omului şi libertăţile fundamentale în Kosovo.

· Drepturile şi datoriile comunităţilor: oricare ar fi reprezentarea lor demografică, ele trebuie să aibă asigurate identitatea culturală, religioasă şi lingvistică.

· Reprezentarea la nivel iugoslav şi sârb: Kosovo trebuie să aibă cel puţin 10 deputaţi în Camera federală iugoslavă şi cel puţin 20 de deputaţi în Parlamentul Republicii Serbia. 

· Impozitele: autorităţile din Kosovo au puterea de a percepe impozite şi taxe.

Securitate

 

· Poliţia comunală va fi singura forţă de poliţie sau securitate prezentă în Kosovo.

· Poliţia sârbă: Republica Serbia reduce cât mai curând forţele sale de securitate la 2500 de oameni (din cei 10.000care sunt acum). Forţele antiteroriste, forţele speciale, vehiculele blindate şi armele de calibru egal sau mai mare cu 12,7 mm trebuie să fie retrase. Forţele de poliţie vor fi retrase treptat potrivit unui calendar cel mai târziu la 12 luni de la semnarea acordurilor de pace.

· Poliţiile federale şi sârbă nu vor putea interveni în Kosovo decât pentru a urmari un criminal. Poliţia de frontieră a Federaţiei va continua paza la graniţele internaţionale ale Kosovo, dar efectivele sale vor fi limitate la 75 de persoane.

· Armate Federală îşi va desfăşura efectivele în Kosovo fără să depăşească un număr de 1500 de militari repartizaţi în trei garnizoane la graniţele cu Macedonia şi Albania. Ele nu vor putea patrula în Kosovo decât într-o fâşie de 5 kilometri de-a lungul graniţelor internaţionale.

· Forţele paramilitare şi neregulate (UCK): într-un răstimp de trei luni de la semanarea acordului toate aceste forţe vor fi desfiinţate. Misiunea de verificare a OSCE va superviza măsura de dezarmare. Toate armele cu calibru mai mare de 7,62 mm vor fi predate.

Punerea în aplicare a acordului

· Alegerile vor avea loc în cele nouă luni ce vor urma semnării acordului. Acesta va fi revizuit după trei ani de la semnare, pentru a fi îmbunătăţit în vederea aplicării unei soluţii definitive în Kosovo.

 

 

2. Vizita MINISTRULUI DE EXTERNE AL UCRAINEI ÎN ROMÂNIA

18-20 februarie 1999

 

Vizita oficială în România a ministrului de externe al Ucrainei, dl. Boris Tarasiuk începută pe data de 18 februarie 1999, a fost efectuată la invitaţia ministrului român de externe dl. Andrei Pleşu. Din programul vizitei menţionăm:

· Întâlnirea prefecţilor români (de Galaţi, Brăila, Botoşani şi Suceava) cu guvernatorii ucraineni (Cernăuţilor şi Odesei) la sediul MAE – în problema funcţionării euroregiunilor Prutul Superior şi Dunărea de Jos;

· Semnarea Protocolului de colaborare între ministerele de externe ale celor două ţări şi a altor convenţii interguvernamentale de către cei doi miniştrii de externe;

· Primirea de către şeful statului român dl. Emil Constantinescu a şefului diplomaţiei ucrainene;

· Susţinerea unei prelegeri la ADIRI, după care a avut loc întâlnirea cu dl. Victor Babiuc, ministrul român al apărării;

· S-au purtat discuţii pe marginea Tratatului de Bază româno-ucrainean, despre asigurarea drepturilor minorităţilor ucraineană şi română şi despre cooperarea economică şi comercială;

· S-au căutat modalităţi de stimulare şi eficientizare a dialogului în cadrul Comisiei mixte interguvernamentale;

· S-a reluat problema înfiinţării la Cernăuţi a unei Universităţi multiculturale (limbi de predare: română, ucraineană şi germană).

Concluzii

Tratatul politic de bază dintre România şi Ucraina nu a pus capăt diferendelor dintre cele două ţări. Tratatul în forma în care a fost parafat la Kiev, în mai 1997 şi semnat o lună mai târziu la Neptun, a amânat cu câţiva ani adoptarea unor soluţii în problemele spinoase ale trasării frontierei celor două ţări. Tratatul a fost îndelung negociat, începând cu primăvara anului 1995, ceea ce nu a împiedicat ca în momentul semnării el să fie aprig contestat, atât în unele medii politice, cât şi în opinia publică. Recent, preşedintele Senatului, domnul Petre Roman, avea să declare că tratatul a fost prost negociat.

În ciuda acestei recunoaşteri tardive, trebuie amintit faptul că tratatul a fost semnat în speranţa că încheierea acestuia va mări şansele României de integrare în NATO. România nu a fost primită în Alianţă.Guvernul României încearcă acum să obţină măcar satisfacţia încheierii unui tratat de frontieră favorabil, fiind disputate unele insule de pe braţul Chilia, care au fost abuziv ocupate de URSS, iar după destrămarea acesteia au fost moştenite de Ucraina. Cea mai dificilă problemă este însă negocierea acordului pentru delimitarea platoului continental şi a zonelor economice exclusive ale celor două state în Marea Neagră. 

Printr-un schimb de scrisori, anexate la Tratatul de bază, se prevede ca, în cazul în care în decurs de doi ani nu se va putea încheia tratatul de frontieră şi delimitarea platoului continental, părţile se declară de acord ca diferendul să fie supus Curţii de la HAGA, însă se poate ajunge la această etapă numai în cazul în care ar fi semnat tratatul de frontieră, iar negocierile privind delimitarea platoului ar fi blocate. Or în acest moment, în negocierea ambelor documente se constată mari dificultăţi. Chiar dacă România ar reuşi până la urmă să supună Curţii Internaţionale acest diferend, nu este sigur că va avea şi câştig de cauză. 

Este cunoscut faptul că Occidentul face eforturi în a transforma Ucraina, ţara fără tradiţia statalităţii, într-o entitate politică viabilă şi a o scoate de sub sfera directă de influenţă a Rusiei. Chiar momentul vizitei ministrului ucrainean de externe este unul extrem de favorabil Kievului. Pe 18 februarie Duma de Stat de la Moscova a ratificat Tratatul ruso-ucrainean care a consfinţit apartenenţa peninsulei Crimeea la Ucraina. 

 

 

 

3. Arestarea liderului kurd Abdulah Ocalan -Şeful partidului Muncitorilor din kurdistan (PKK)

Succesul Turciei în lupta împotriva PKK (Partidul Muncitorilor din Kurdistan) şi arestarea liderului lui semnifică intrarea într-o nouă fază a problemei identităţii politice a kurzilor care, paradoxal, poate fi mult mai periculoasă pentru statul turc.

În ultimă instanţă, arestarea lui Ocalan se dovedeste a fi o mare victorie mediatică a kurzilor. Cauza lor este în acest moment mult mai cunoscută decât acum câteva luni. Problema kurzilor a devenit o clară problemă internaţională şi în special una a Uniunii Europene. Acesta este motivul pentru care victoria împotriva PKK nu va pune capăt problemelor Turciei legate de raporturile acesteia cu poulaţia kurdă. Din contră, schimbarea strategiei kurde de la presiunea militară spre zona politică poate fi chiar mai stânjenitoare şi mai dificil de gestionat pentru Ankara – apreciază numeroşi analişti politici. O luptă nonviolentă va atrage un sprijin amplificat din partea Uniunii Europene pentru cererile politice şi culturale ale kurzilor pe care oficialiţăţile politice şi militare ale Turciei refuză să le satisfacă.

În consecinţă internaţionalizarea disputei dintre kurzi şi Turcia este de natură să producă o înstrăinare şi mai accentuată a Turciei de Occident, în special de statele UE.

Pe de altă parte Statele unite sunt mult mai preocupate de importanţa geopolitică a Turciei ca membru al NATO şi aliat al Israelului. Drept rezultat, SUA au fost mult mai puţin critice cu dosarul umanitar al Turciei (spre deosebire de cel din Kosovo), permiţând turcilor să se protejeze de statele vestice europene în problema kurdă.

Este puţin probabil ca Turcia să ofere kurzilor o deplină libertate culturală, cu atât mai puţin o autonomie politică. Guvernul turc şi militarii au subliniat în mod repetat că plasează integritatea naţională deasupra conceptelor occidentale despre democraţie.

 

4. Reuniunea Rusia-UE vizita cancelarului german Gerhard Schroeder în Rusia - 18 februarie 1999

 

Cancelarul german Gerhard Schroeder a participat joi 18 februarie 1999 la reuniunea Rusia-UE.

În cadrul discuţiilor pe tema cooperării bilaterale şi ruso-europene cancelarul german a transmis solidaritatea Germaniei cu Rusia confruntată cu o criză economică si politică.

Guvernul Germaniei a dorit să-şi exprime disponibilitatea de a sprijini Rusia în domeniul bancar precum şi la negocierile pe care aceasta ţară le poartă cu organisme financiare internaţionale. Gerhard Schoeder a fost însoţit de mai mulţi miniştri din cabinetul de la Bonn precum şi de personalităţi din conducerea marilor concerne germane care au dorit să propună partenerilor ruşi proiecte concrete de cooperare.

“Rusia şi Uniunea Europeană sunt parteneri strategici” a declarat la deschiderea reuniunii la nivel înalt Rusia-UE - preşedintele rus Boris Elţîn.

Comisia Europeană va continua programul de ajutor alimentar destinat Rusiei. La finalul reuniunii a fost semnată o Declaraţie comună de către preşedintele rus Boris Elţîn şi Gerhard Schroeder în calitate de şef de guvern al ţării care deţine preşedinţia semestrială a UE şi de preşedintele Comisiei Europene, Jacques Santer.

Documentul sintetizează raporturile dintre Rusia şi UE precum şi problemele internaţionale de interes comun.

Partea rusă s-a pronunţat pentru crearea unor condiţii egale şi nediscriminatorii de cooperare economică. UE şi-a exprimat preocuparea în legătură cu scăderea în ultima vreme a exporturilor din UE în Rusia şi a subliniat necesitatea ca autorităţile ruse să asigure accesul produselor pe piaţa rusă.

Părţile au subliniat importanţa dialogului politic în reglementarea conflictelor regionale. Referitor la criza din Kosovo, părţile s-au pronunţat pentru o reglementarea exclusiv a acesteia pe cale politică pe baza planului elaborat de Grupul de Contact.

S-a abordat şi problema creşterii rolului OSCE şi a elaborării proiectului Cartei securităţii şi cooperării pe continentul european şi în afara lui în secolul al XXI-lea 

 

 

5. Vizita preŞedintelui Franşei Jacques Chirac în SUA 

 

Preşedintele francez Jacques Chirac a efectuat între 18-20 februarie1999 o vizită de trei zile în Statele Unite, consacrată în principal reformei instituţiilor financiare internaţionale şi problemelor de securitate (summitul NATO, Kosovo şi Irak).

Preşedintele francez a cerut marilor instituţii financiare internaţionale să repună în ordine economia mondială astfel încât întreaga planetă să se poată bucura de binefacerile mondializării; să întărească obligaţiile statelor şi instituţiilor financiare internaţionale în materie de transparenţă şi să crească capacităţile de prevenire a crizelor şi a unui oarecare control al circulaţiei capitalului. S-a reafirmat poziţia favorabilă întăririi stabilităţii financiare internaţionale prin intermediul dolarului, monedei euro şi yenului japonez.

“Evoluţiile raportului dintre euro, yen şi dolar vor domina scena internaţională. Trebuie să facem astfel încât “ratele de schimb să fie stabile” a declarat preşedintele Franţei. 

Preşedintele Franţei a mai pledat pentru o “intensificare substanţială” a cooperării între SUA, Europa şi Japonia pentru asigurare stabilităţii devizelor.

“Nu se poate aspira la stabilitate financiară în lume şi în acelaşi timp să se accepte instabilitatea ratei de schimb” – a afirmat Jacques Chirac într-o reuniune la sediul FMI.

Preşedintele SUA Bill Clinton şi omologul său francez au purtat vineri 19 februarie discuţii asupra problemei Kosovo şi au convenit “să facă maximum de eforturi pentru a convinge părţile să încheie un acord cât mai este încă timp… Părţile trebuie să ştie că în caz de eşec vor fi luate măsuri foarte ferme”, au declarat cei doi preşedinţi. “A venit momentul ca preşedintele iugoslav să-şi asume responsabilităţile” a afirmat preşedintele Jacques Chirac.

 

 

6. Raport al Institutului de Cercetări Economice din Viena

Nici una dintre ţările candidate la integrarea în Uniunea Europeană nu este, în acest moment, pregătită pentru aderare, este concluzia unui raport dat publicităţii la începutul acestei săptămâni de institutul de Cercetări Economice (Wifo) din Viena. În acest context, directorul institutului, Helmuth Kramer, a avertizat din nou împotriva riscului unui proces “prea grăbit” care nu ar fi profitabil nici pentru Uniune, nici pentru cele unsprezece ţări candidate.

Raportul subliniază că deşi, pe ansamblu, cele mai multe ţări din Europa Centrală şi de Est prezintă semnele relansării economice, totuşi în fiecare dintre ele, problemele specifice continuă să se facă simţite. 

În primul rând, în ceea ce priveşte veniturile, relansarea este considerată un slab început. Chiar ţara apreciată cel mai bine pregătită pentru aderare, Republica Cehă, va avea nevoie, potrivit raportului, de douăzeci şi patru de ani pentru a ajunge la standardele comunitare, în ritmul actual de creştere a venitului mediu, cu 4% pe an. Documentul, care analizează ţările candidate luând în considerare unsprezece criterii (de la “performanţe macroeconomice” până la “rezistenţă a creşterii economice”), plasează pe cele mai bune poziţii, în ordine, Cehia, Estonia şi Ungaria. O poziţie “surprinzător de bună” (potrivit cotidianului “Die Welt”, care reia concluziile raportului) revine Slovaciei, în timp ce Slovenia, fostul elev-model printre candidaţii la aderare, este “marea decepţie’, a noului Studiu, situându-se, în ceea ce priveşte progresele în direcţia privatizării şi stimulării concurenţei, chiar în urma României.

La acest capitol, Ungaria este candidatul cel mai bine plasat, în timp ce Slovenia se situează pe aceeaşi treaptă cu Slovacia în privinţa liberalizării şi reformei sectorului financiar.

Pentru toate ţările central şi est-europene candidate la UE, principala recomandare a studiului este un plus de fermitate în combaterea exploziei preturilor, în condiţiile în care rata inflaţiei se situează, în toate aceste ţări, peste pragul de 5%. Un aspect pozitiv observat de Wifo ca notă generală a ţărilor candidate la UE este, în schimb, deficitul datoriei publice, în general sub pragul de 3% din PIB, considerat “relativ ridicat” doar în Ungaria şi Bulgaria.

Studiul institutului vienez este foarte rezervat în previziunile asupra viitoarelor tendinţe în domeniul imigraţiei, subliniind totuşi legătura între “presiunea” la porţile UE şi gradul de mulţumire faţă de situaţia economică din ţările de provenienţă – mulţumire “foarte restrânsă” în România, “foarte ridicată” în Ungaria.

 

 

7. Studiu comparativ al Fundaşiei americane Freedom House prezentat în această săptămână membrilor Comisiei de la Helsinki a Congresului SUA

Studiul evaluează nivelurile atinse de foste state comuniste în procesele de democratizare, consolidarea statului de drept şi trecerea la economia de piaţă.

Considerăm interesantă gruparea acestor ţări făcută în urma studiului comparativ. Astfel, Cehia, Estonia, Ungaria, Lituania, Letonia, Polonia şi Slovenia fac parte din grupul ţărilor “cu economie şi democraţii consolidate”. Autorii studiului apreciază că în rândul statelor în tranziţie Slovacia ar putea fi considerată singura candidată cu şanse reale de a fi inclusă în prima grupa de state.

Conform studiului România şi Republica Moldova alături de alte 15 state din Europa Centrală şi de Est fac parte din grupul de state cu “economii şi democraţii în tranziţie”.

Cea de-a treia grupă de state cuprinde “autocraţii consolidate şi economii etatiste. Din această categorie fac parte Belarus, Tadjikistan, Turkmenistan şi Uzbekistan.

 

8. Conferinţa ”Ungaria Şi minorităşile maghiare din străinătate” desfăşurată la Budapesta 20 februarie 1999

Principalul obiectiv al conferinţei “Ungaria şi Minorităţile Maghiare din străinătate 1999” şi al consultărilor ce vor urma este elaborarea unei strategii naţionale pentru secolul XXI-lea, a declarat ministrul de externe ungar, dl. Janos Martonyi, în cadrul acestui forum, desfăşurat la 20 februarie la Budapesta. La forum au participat partide parlamentare din Ungaria, oficialităţi din guvernul ungar şi formaţiuni maghiare reprezentate în parlamentele ţărilor învecinate.

Potrivit ministrului de externe ungar, strategia naţională ar trebui să se concentreze asupra integrării europene. Ca o prioritate, el a menţionat că trebuie soluţionate problemele ce decurg din datele diferite de aderare ale candidatelor.

“După aceste schimbări, a arătat dl. Martonyi, Europa va avea nevoie de o nouă viziune, care va fi probabil cea a unei Europe supranaţionale compuse din naţiuni diferite”.

La rândul său, primul ministru ungar, dl. Viktor Orban, a subliniat în cadrul forumului că beneficiile provenite din politica de alianţe a Ungariei, inclusiv integrarea în NATO şi UE, pot şi împărtăşite şi extinse prin cooperarea între ţările din regiune. “Cele 3,5 milioane de unguri care trăiesc în ţări învecinate, ca şi populaţiile majoritare ale acestor state vor avea o parte din aceste câştiguri”, a declarat premierul.

El a arătat că guvernul ungar a demonstrat în ultimele luni că “cele trei priorităţi ale politicii externe ale Ungariei şi anume integrarea euro-atlantică, relaţiile de bunăvecinătate şi sprijinul pentru ungurii de peste hotare sunt obiective compatibile. Constituţia Ungariei afirmă responsabilitatea Ungariei faţă de etnicii maghiari care trăiesc în afara graniţelor ţării – a declarat dl. Victor Orban.

În Declaraţia de încheiere a conferinţei se arată de altfel că “este în interesul comunităţilor maghiare din străinătate ca avantajele integrării să se extindă şi asupra ţărilor vecine”. 

“Republica Ungaria susţine prin mijloace politice ca etnicii maghiari din străinătate să rămână în ţările lor şi să consolideze clasa mijlocie şi să urmeaze o politică în interesul întăririi drepturilor individuale şi colective ale etnicilor maghiari” se afirmă în document.

 

9. Vizita ministrului de externe al Rusiei, Igor Ivanov în japonia

Ministrul de externe al Rusiei, Igor Ivanov, a efectuat între 20-21 februarie 1999 o vizită oficială în Japonia.

Scopul esenţial al acestei vizite a fost pregătirea vizitei în Japonia a preşedintelui rus, Boris Elţin – considerată eveniment major al anului în cadrul relaţiilor ruso-nipone.

Au fost abordate aspecte referitoare la realizarea acordurilor convenite deja la cel mai înalt nivel. 

Ministrul rus de externe a purtat convorbiri cu omologul său japonez Masahiko Komura - în calitate de copreşedinti ai Comisiei mixte ruso-japoneze pe probleme ale încheierii acordului de pace precum şi pe teme de relaţii internaţionale – în scopul continuării negocierilor asupra acordului respectiv.

 

10. Desemnarea lui Ion Sturza în funcţia de prim ministru al Republicii Moldova

Preşedintele Petru Lucinski l-a desemnat pe 19 februarie pe Ion Sturza în funcţia de prim-ministru. Premierul desemnat urmează ca în termen de 15 zile să prezinte Parlamentului noul cabinet şi programul de guvernare. Ion Sturza, este în vârstă de 38 de ani, este de profesie economist şi a fost viceprim-ministru în cabinetul lui Ion Ciubuc. Preşedintele Lucinski consideră că Sturza este capabil să scoată Republica Moldova din criza în care se află. 

“Ion Sturza reprezintă generaţia tânără, cunoaşte situaţia reală în care se află economia Moldovei şi are bune relaţii cu organismele financiare internaţionale”, a spus şeful statului. Premierul desemnat a declarat că va consulta toate partidele parlametare în procesul de formare a cabinetului şi că va continua procesul de reforme. Săptămâna trecută, premierul desemnat, Serafim Urecheanu, a renunţat la misiune, iar coaliţia de guvernământ nu a reuşit să se pună de acord asupra altei candidaturi.

 

 

 Anexe

 

Rezumat al interviului ministrului de externe al Ucrainei 

dl. Boris Tarasiuk acordat ziarului “Curentul” cu prilejul vizitei oficiale în România 20-21 februarie 1999

În problema delimitării platoului şi a zonelor economice exclusive creşte înţelegerea necesităţii găsirii de noi abordări pentru aflarea unei soluţii- a declarat dl. Boris Tarasiuk, ministru de externe al Ucrainei.

Partea ucraineană a apreciat ideea preşedintelui României de exploatare în comun a resurselor platoului continental şi a zonei economice exclusive în raionul delimitării (aspect discutat la întâlnirea din 22 octombrie 1998 cu preşedintele Ucrainei).

Referitor la problema minorităţii române din Ucraina, ministrul de externe al Ucrainei a afirmat că Ucraina încearcă să asigure în mod complex drepturile tuuror minorităţilor atât în plan legislativ cât şi practic.

S-a menţionat că pe teritoriul Ucrainei funcţonează 10 societăţi româneşti de cultură (ex. Alianţa creştin-democrată a românilor, Asociaţia ştiinţific pedagogică “Aron Pumnul”) şi că minoritatea română participă în mod activ la activitatea organelor legislative şi executive. În raionul Herţa 94% din populaţie o reprezintă românii şi în Consiliul naţional, 96% din deputaţi aparţin naţionalităţii române (15 români sunt în Consiliul Regional Cernăuţi).

Referitor la minoritatea ucraineană din România – cam 67000 de ucraineni - s-a menţionat că există un singur liceu ucrainean (la Sighetul Marmaţiei unde 75% din discipline sunt predate în limba română)

În regiunea transcarpatică vecină sunt 30000 de români şi funcţionează 11 şcoli medii în care toate materiile sunt predate în limba română.

Problema minorităţilor trebuie analizată cu calm, fără o politizare excesivă folosindu-se Comisia mixtă deja creată care să acţioneze pe baza “principiilor reciprocităţii” şi “creării aceloraşi condiţii”.

Comisia mixtă interguvernamentală – ucraineano-română privind problemele asigurării drepturilor minorităţilor – a convenit să creeze un grup de lucru pentru monitorizarea situaţiei minorităţii ucrainene în România şi a celei româneşti în Ucraina şi pentru difuzarea prin massmedia a informaţiilor obiective privind situaţia minorităţilor naţionale. Există totuşi probleme, mai ales de natură economică – şi toate pot fi dezbătute în cadrul Comisiei mixte.

Colaborarea pe axa Marea Baltică – Marea Neagră va constitui o temă a Conferinţei internaţionale de la Ialta din 10-11 septembrie 1999 ce se va desfăşura sub deviza “Colaborarea Marea Baltică – Marea Neagră către Europa integrată a secolului XXI-lea, fără linii divizatoare”. Ideea întâlnirii şefilor de stat între cele două mări a fost lansată de preşedintele Ucrainei, Leonid Kucima la Vilnius 24-25 septembrie 1997 - cu scopul creării unui edificiu nou geopolitic al viitoarei Europe fără linii de delimitare.

Această colaborare între ţările regiunii ar fi un factor important al integrării euroatlantice pentru evitarea unei noi împărţiri a Europei a declarat dl. Boris Tarasiuk. Un element foarte important în acest context este şi colaborarea româno-ucraineană, mai ales realizarea proiectelor comune în domeniul economic. Această problematică va cuprinde şi discutarea problemei coridoarelor viitoare de transport al petrolului caspic.

 

Date despre situaţia combinatului de la Krivoi Rog –

punct important al întâlnirii dintre miniştrii de externe ai României şi Ucrainei

În 1986, la Krivoi Rog a început construcţia combinatului de extragere a concentratelor de minereu de fier la care România şi-a asumat obligaţia de a executa lucrări importante. După 1990 celelalte ţări participante la această investiţie, Germania de Est, Bulgaria, Cehoslovacia s-au retras. Pe şantier au rămas România şi Ucraina în condiţii contractuale îndelung negociate întrucât ţara noastră investise sute de milioane de dolari.

Partea de obiectiv ce a revenit ţării noastre a cuprins suma de aproximativ 800 de milioane dolari, terminarea lucrărilor ar mai necesita 150 milioane dolari.

Prtea ucraineană acuză şi ea lipsa fondurilor financiare. Acordul este renegociat.

În 1994 s-a semnat o Convenţie în care recuperarea efortului investiţional făcut nu mai este condiţionat de terminarea lucrării. Ucraina s-a angajat să livreze ţării noastre în contul lucrărilor executate o cantitate importantă de pelete (concentrat de minereu de fier) lucru pe care nu l-a făcut integral. 

Obligaţiile părţii române (continuarea livrării de utilaje în cazul în care s-ar relua lucrările; (plata garanţiilor de 10% din valoarea lucrarilor datorate furnizorului sunt platite de la buget). Primul ministru Radu Vasile a adresat recent cererea de a găsi soluţii imediate pentru livrarea de minereu conform înţelegerii făcute.

Date despre Armata de Eliberare din Kosovo (UCK)

Armata de Eliberare din Kosovo (UCK) a cărei demilitarizare este evocată în aceste zile la Rambouillet, îşi întăreşte regulat structurile şi îşi înnoieşte armamentul, estimează surse occidentale.

UCK, care a luat fiinţă în 1992-1993, în Elveţia, fiind formată din micile grupări aflate în exil din cauza dezacordului cu strategia pacifistă a liderului albanez moderat din Kosovo, Ibrahim Rugova, reprezintă o mişcare de gherilă implantată în majoritatea zonelor provinciei Kosovo. “Vremea ţăranilor înarmaţi, comandaţi de şefii clanurilor locale a dispărut”, afirmă un expert militar european, care susţine că din UCK fac parte toţi foştii militari profesionişti din fosta armată iugoslavă, între care şi ofiţeri. Aceştia din urmă sunt numiţi “academicieni” şi sunt absolvenţi ai Academiei Militare de la Belgrad, dar ei nu iau decât deciziile tactice, restul puterii fiind deţinută de primii comandanţi, membri ai clanurilor albaneze antisârbe.

Experţii consideră ca un exemplu evident al faptului că UCK a devenit o armată profesionistă este faptul că dispune de mijloace de comunicaţie moderne, care îi ajută pe militari să ţină legătura între ei, în timp ce, până nu demult, în timpul marii ofensive sârbe din iulie-august anul trecut, albanezii îşi trimiteau mesajele cu ajutorul ştafetelor care se deplasau cu automobile, fiind nevoite să aştepte căderea nopţii pentru a traversa liniile sârbeşti.

Rebelii albanezi s-au aprovizionat din plin, cu armament nou, pistoale-mitralieră de fabricaţie belgiană, austriacă, britanică sau germană, mult mai eficace şi, evident, cu mult mai scumpe decât kaleşnikov-urile de fabricaţie chinezească aduse calndestin din Albania. De asemenea UCK este dotată cu arme antitanc Armburst, rachete antiaeriene portabile şi carabine americane Barett, din ultima generaţie, pentru lunetişti.

Astfel de carabine, în special cele de calibru 12,7 pot folosi muniţie specială de tipul gloanţelor blindate, capabile să străpungă un tanc dintr-o parte în alta, sau de tipul gloanţelor explozive cu nitroglicerină, cu ajutorul cărora vehiculele inamice pot fi complet scoase din uz. 

Pentru a-şi uşura deplasările peste graniţă, rebelii albanezi şi-au procurat şi detectoare de mine ultramoderne, care facilitează deplasarea prin câmpurile minate de la frontiera Iugoslaviei cu Albania.

Serviciile secrete occidentale estimează că numărul luptătorilor de gherilă ai UCK este de aproximativ 15000 bine antrenaţi şi instruiţi. De asemenea, pe baza ritmului de creştere a forţelor armate ale rebelilor albanezi din Kosovo, publicaţia de profil militar “Jane’s Intelligence Review” estimează că UCK ar putea aduna în această primăvară efective de aproximativ 50000-70000 de luptători antrenaţi şi experimentaţi. 

În final se poate deduce că va fi extrem de uşor să se decidă la Rambouillet ca UCK să se demilitarizeze, numai că decizia va putea fi cu greu pusă în practică, mai ales că Armata de Eliberare din Kosovo şi-a exprimat deja refuzul de a se autodizolva până la obţinerea independenţei provinciei.

Notă documentară despre provincia Kosovo

Kosovo este o provincie din sudul Serbiei, populată în proporţie de 90% de etnici albanezi. În anul 1989, Belgradul a suprimat autonomia provinciei.

Situaţia geografică: Suprafaţă – 11000 kmp. Situată în sudul Serbiei, provincia Kosovo se învecinează la vest cu Muntenegru, la sud-vest cu Albania, la sud-est cu Fosta Republică Iugoslavă Macedonia.

Centrul administrativ: Priştina (peste 200 000 de locuitori).

Populaţia: 2 milioane de locuitori, dinte care 90% sunt etnici albanezi şi 150 000 sârbi.

Limba: oficial, sârba

Istoria: Provincia Kosovo este considerată de către sârbi drept “leagănul naţiunii lor”.

Înfrângerea armatei sârbe din KossovoPolje (Câmpia Mierlei) în faţa turcilor, în 1389, a transformat Serbia în vasal al Imperiului Otoman. Kosovo face parte din primul regat iugoslav (1918), apoi din “Marea Albanie”, cu Tirana, sub controlul Italiei fasciste (1941-1943). 

În Federaţia Iugoslavă, Kosovo beneficiază de o largă autonomie în cadrul Serbiei, dar în 1981, după moartea lui Tito, naţionaliştii albanezi reclamă un statut de republică. Temerile minorităţii sârbe sunt abil exploatate, de actualul preşedinte al Republicii Federale Iugoslavia (RFI - Serbia şi Muntenegru), Slobodan Miloşevici.

Situaţia politică: În 1992, albanezii proclamă unilateral “Republica Kosovo” şi instalează instituţii paralele cu cele ale Serbiei. Ei îl aleg “preşedinte pe Ibrahim Rugova, un partizan al rezistenţei paşnice. Începând din 1996, “Armata de Eliberare din Kosovo” (UCK), propovăduieşte utilizarea violenţei împotriva intereselor sârbeşti şi revendică zeci de atentate ucigaşe în Kosovo. Pe 28 februarie 1996 confruntările dintre etnicii albanezi şi forţele de ordine sârbe au provocat 29 de morţi în regiunea Dreniţa (centru) - bastion al UCK, conform Belgradului.

După acţiunile forţelor sârbe ce s-au soldat cu cel putin 80 de morţi în zece zile, comunitatea internaţională a ameninţat cu noi sancţiuni Belgradul, care însă refuză orice “internaţionalizare” a problemei din Kosovo.

Economia: Kosovo este regiunea cea mai săracă din fosta Iugoslavie. Dispune de importante resurse miniere: plumb, zinc, crom, argint.

Cronologia principalelor momente

ale conflictului din Kosovo

1989

· 27 februarie: Belgradul decretează starea de urgenţă (ridicată în aprilie 1990) şi face să intervină armata, după o serie de greve ale minerilor şi manifestaţii ale studenţilor.

· 23 martie: Serbia suprimă statutul de autonomie, de care Kosovo beneficia din 1974. Protestele albanezilor care continuă în 1990 sunt reprimate dur.

1990

· Iulie: Serbia dizolvă instituţiile albaneze.

1991

· Septembrie: la capătul unui referendum clandestin, este proclamată “Republica Kosovo” recunoscută de Albania.

1992

· 24 mai: crearea unor instituţii paralele albaneze. Alegerea lui Ibrahim Rugova, lider al Ligii democratice din Kosovo (LDK), ca “preşedinte”, în cadrul unui scrutin declarat ilegal de autorităţile sârbe.

1993

· Iulie: o misiune a Conferinţei pentru Securitate şi Cooperare în Europa (CSCE) este constrânsă să părăsească provincia Kosovo, după ce condamnase “represiunea crescândă” exercitată de Belgrad.

1995

· 14 decembrie: Acordurile de pace de la Dayton asupra fostei Iugoslavii ocultează problema provinciei Kosovo.

1996

· Februarie: “Armata de eliberare din Kosovo” (UCK) se manifestă pentru prima oară, revendicând o serie de atacuri cu bombe.

1997

· Septembrie: manifestaţii ale studenţilor albanezi, reprimate de poliţia sârbă.

· 20 noiembrie: Belgradul respinge cererea de acordare a unui statut special pentru Kosovo, avansată de Franţa şi Germania.

· 9 decembrie: SUA prelungesc cu un an durata sancţiunilor, care împiedică reintegrarea Republicii Federale Iugoslavia (RFI - Serbia şi Muntenegru) în instituţiile internaţionale.

1998

· 30 ianuarie: Ibrahim Rugova propune ca provincia Kosovo să fie plasată sub protectorat internaţional timp de doi ani.

· 22 februarie: emisarul american pentru Balcani acuza autorităţile sârbe că sunt principalele responsabile de violenţă, dar respinge revendicarea independenţei de către albanezi.

· 28 februarie – 1 martie: ciocniri în regiunea Dreniţa (centru) soldate cu 26 de morţi (22 albanezi şi patru politişti sârbi), potrivit unor surse albaneze.

Uniunea Europeană cere preşedintelui iugoslav, Slobodan Miloşevici să “restaureze autonomia” albanezilor din Kosovo.

1999

· 15 ianuarie – are loc masacrul de la Racak, din sudul provinciei sârbe Kosovo unde sunt ucişi 45 de etnici albanezi;

· 29 ianuarie – are loc reuniunea Grupului de Contact la Londra asupra situaţiei din Kosovo în scopul ajungerii la un acord asupra unei strategii destinate rezolvării crizei din Kosovo prin combinarea diplomaţiei cu o ameninţare credibilă a folosirii forţei.

POPORUL KURD – ISTORIE ŞI REALITATE

Poporul kurd – circa 30 de milioane de oameni împrăştiaţi pe teritoriul Turciei, Iranului, Irakului, Siriei şi Armeniei – constituie un exemplu elocvent al tragediei pe care o trăiesc popoare pe care avatarurile de ordinistoric şi, în epoca contemporană, factori geopolitici le-au privat de dreptul de a avea un stat propriu.

În ultimii 80 de ani, kurzii au cerut respectarea şi punerea exactă în aplicare a clauzelor Tratatului de la Sevres referitor la noua hartă a Asiei, încheiat în 1920 între puterile victorioase în primul război mondial şi Turcia, aliată cu puterile centrale înfrânte. 

În documentul amintit se formulează o serie de vagi promisiuni în ce priveşte recunoaşterea kurzilor ca entitate natională.

Cu toate acestea, promisiunile respective au fost uitate după încheierea, în 1923, a tratatului de la Lausanne, o dezvoltare a celui de la Sevres, prin care Turciei i se recunoştea rolul de “jandarm” în regiunea în care este situată, cu condiţia să nu se amestece în interesele puterilor occidentale, condiţie respectată în asemenea măsură, încât începând din acel moment autorităţilor turceşti s-a evidenţiat prin neutralitatea de care a dat dovadă.

Revendicările kurzilor faţă de Turcia încep în anul 1978 odată cu crearea Partidului Muncitorilor din Kurdistan.

Avându-l în frunte pe Abdullah Ocalan, PKK trece, în 1984 la lupta armată, începând un război de gherilă împotriva regimului de la Ankara, soldat cu mii de victime, atât în cursul înfruntărilor cu militarii turci, cât şi cu prilejul diverselor atentate comise de kurzi în mai multe zone turistice ale ţării.

La începutul anilor ’90 PKK controla teritorii întinse din sud estul Turciei. Forţele de securitate turceşti au început să recâştige intiaţiativa la mijlocul anilor ’90, folosind patrule militare agresive care au lovit taberele kurzilor şi depozitele de aprovizionare din nordul Irakului. Potenţialul logistic al kurzilor din Turcia a fost de asemenea distrus prin evacuarea şi incendierea a circa 2500 de sate şi dislocarea forţată a circa 1,5 milioane de persoane (conform Institutului Internaţional de Studii Strategice-Londra). Treptat, poziţia lui Ocalan faţă de Turcia a devenit mai flexibilă, precum şi dorinţa sa de a obţine independenţa Kurdistanului pe calea armelor.

În acest sens, la 1 septembrie 1998, PKK proclama un armistiţiu unilateral şi pe timp nelimitat, iar pentru prima dată în istoria sa recunoaşte integritatea şi suveranitatea Turciei, căreia îi face propunerea de a se aşeza la masa tratativelor, propunere respinsă de guvernul condus la vremea aceea de primul ministru conservator Mesut Yilmaz.

Ocealan – care a locuit în Siria câţiva ani - a trebuit să părăsească această ţară în octombrie 1998, ca urmare a presiunilor exercitate de Turcia asupra guvernului de la Damasc.

Pentru liderul PKK începea un interesant periplu prin diverse ţări, întotdeauna semiclandestin, încheiat în capitala Keniei, Nairobi, unde se pare, i se oferise adăpost în ambasada Greciei din această ţară africană.

De fapt, la 5 noiembrie 1998, Parlamentul Greciei (duşmanul tradiţional al Turciei, deşi ambele state sunt membre ale NATO) redactează un document prin care Ocealan era oficial invitat şi recunoscut drept reprezentantul celui mai oprimat popor de pe glob.

Aventura lui Ocalan a luat sfârşit la începutul săptămânii trecute, când, în urma unei operaţiuni confuze, la care au participat serviciile secrete turce, a fost scos din clădirea Ambasadei Greciei la Nairobi şi condus în Turcia pentru a fi închis, după cum se pare într-o instituţie militară.

Problema kurzilor, un popor de origine musulmană, dar care – asemeni turcilor – nu este de etnie arabă, nu este însă specifică numai Turciei.

De pildă, regimul lui Saddam Hussein, preşedintele Irakului, i-a tratat într-un mod dur pe locuitorii din Kurdistanul irakian (din nordul ţării), atât după încetare războiului împotriva Iranului (1980-1988), cât şi după încheierea conflictului din Golful Persic. 

Cu ambele prilejuri, regimul de la Bagdad a lansat o campanie feroce de reprimare a kurzilor, din care nu au lipsit nici armele chimice, nici gazele, numărul victimelor ridicându-se la aproape o sută de mii, potrivit surselor kurde.

În plus, kurzii irakieni sunt net divizaţi între cele două formaţiuni din care face parte această minoritate de circa 5 milioane depersoane: Partidul Democratic din Kurdistan (PDK), condus de Masoud Barzani, bine văzut de regimul de la Bagdad, şi Uniunea Patriotică din Kurdistan (UPK), avându-l în frunte pe Jalai Talabani, care se bucură de sprijinul Iranului.

În ce priveşte un guvern independent, singura experienţă trăită de kurzi în acest sens a avut loc în Iran în anii 1946-1947, fapt ce a decurs din interesele marilor puteri victorioase în cel de-al doilea război mondial.

Dar în 1947, când situaţia a revenit la normal, regimul imperial iranian, sprijinit de englezi, a pus capăt independenţei kurzilor, al căror efemer preşedinte, Qazi Mohamed, a fost spânzurat în acelaşi an.

Numai în Siria kurzii se bucură de o oarecare libertate de exprimare pe plan socio-cultural, dar nu şi politic, domeniu în care continuă să fie marginalizaţi la fel ca în toate celelalte ţări care alcătuiesc ipoteticul Kurdistan.

